Europos Parlamento rekomendacija Tarybai dėl kovos su prekyba žmonėmis: kompleksinis požiūris ir pasiūlymai dėl veiksmų plano (2006/2078(INI))



Oficialusis leidinys 314 E , 21/12/2006 p. 0355 - 0365



P6_TA(2006)0498 Kova su prekyba žmonėmis Europos Parlamento rekomendacija Tarybai dėl kovos su prekyba žmonėmis: kompleksinis požiūris ir pasiūlymai dėl veiksmų plano (2006/2078(INI)) Europos Parlamentas, - atsižvelgdamas į Barbaros Kudryckos pasiūlymą dėl Tarybos rekomendacijos, pateiktą PPE-DE frakcijos vardu dėl kovos su prekyba žmonėmis: kompleksinis požiūris ir pasiūlymai dėl veiksmų plano (B6-0613/2005), - atsižvelgdamas į 1948 m. Visuotinę žmogaus teisių deklaraciją ir ypač į jos 4 ir 5 straipsnius, kuriose pabrėžiama, kad reikia panaikinti visas prekybos vergais formas, - atsižvelgdamas į JT ketvirtosios pasaulinės moterų konferencijos Pekino deklaraciją, Pekino +5 ir +10 tęsinio bei jo 2005 m. kovo 10 d. rezoliucijos dėl ketvirtosios pasaulinės moterų konferencijos veiksmų platformos tęsinio (Pekinas +10) [1], - atsižvelgdamas į 1989 m. JT Vaiko teisių konvenciją ir ypač į jos 1, 7, 32, 34 ir 35 straipsnius ir į 2000 m. JT Vaiko teisių konvencijos Neprivalomą protokolą dėl vaikų pardavimo, vaikų prostitucijos ir vaikų pornografijos, ypač į jo 3 straipsnį, - atsižvelgdamas į 1979 m. JT Konvenciją dėl visų formų moterų diskriminacijos panaikinimo [2] (CEDAW), ypač į jos 5 ir 6 straipsnius, - atsižvelgdamas į 2000 m. Jungtinių Tautų Palermo protokolą dėl prekybos žmonėmis, ypač moterimis ir vaikais, prevencijos, sustabdymo ir baudimo už vertimąsi ja, papildantį Jungtinių Tautų Organizacijos konvenciją prieš organizuotą nusikalstamumą, - atsižvelgdamas į Tarptautinės darbo organizacijos konvencijas Nr. 29 dėl prievartinio darbo (1930 m.) ir Nr. 182 dėl blogiausių vaikų darbo formų ir neatidėliotinų veiksmų jam panaikinti, priimtą konferencijos 87-ojo posėdžio metu (1999 m.), - atsižvelgdamas į TDO 2005 m. visuotinį pranešimą "Pasaulio aljansas prieš prievartinį darbą" (angl. A Global Alliance Against Forced Labour), kuriuo tęsiama 2005 m. TDO deklaracija dėl pagrindinių principų ir teisių darbe, - atsižvelgdamas į JAV valstybės departamento 2004 m. parnešimą "Ryšys tarp prostitucijos ir prekybos žmonėmis sekso paslaugoms teikti" [3], - atsižvelgdamas į 1997 m. Europos Žmogaus teisių ir biomedicinos konvenciją ir į 2002 m. papildomo protokolo dėl žmogaus organų ir audinių transplantacijos 22 straipsnį, - atsižvelgdamas į Ministrų komiteto 2005 m. gegužės 3 d. patvirtintą Europos Tarybos konvenciją dėl kovos su prekyba žmonėmis, - atsižvelgdamas į Europos Tarybos pranešimą apie organizuoto nusikalstamumo vystymosi tendencijas 2005 m., kuriame atskiras skyrius skirtas ekonominiams nusikaltimams, - atsižvelgdamas į Europos Tarybos rekomendaciją 1611/2003 dėl prekybos žmonių organais Europoje, - atsižvelgdamas į Europos Sąjungos pagrindinių teisių chartiją [4], ypač į jos 1, 3, 4, 5 bei 6 straipsnius, - atsižvelgdamas į 2002 m. rugsėjo 20 d. Briuselio deklaraciją dėl prevencijos ir kovos su prekyba žmonėmis, priimtą Europos konferencijoje dėl kovos su prekyba žmonėmis ir jos prevencijos - 21 amžiaus iššūkių, - atsižvelgdamas į Hagos programą laisvės, saugumo ir teisingumo klausimais [5], kurioje Taryba ir Komisija raginamos kurti kovos su prekyba žmonėmis pažangiosios patirties, standartų ir mechanizmo planą, - atsižvelgdamas į 2006 m. balandžio 27- 28 d. Teisingumo ir vidaus reikalų tarybos 2725-ojo posėdžio išvadas dėl prekybos žmonėmis [6], - atsižvelgdamas į 2002 m. liepos 19 d. Tarybos pamatinį sprendimą 2002/629/TVR dėl kovos su prekyba žmonėmis [7], - atsižvelgdamas į 2003 m. gruodžio 22 d. Tarybos pamatinį sprendimą 2004/68/TVR dėl kovos su seksualiniu vaikų išnaudojimu ir vaikų pornografija [8], - atsižvelgdamas į 2004 m. balandžio 29 d. Tarybos direktyvoje 2004/81/EB dėl leidimo gyventi šalyje išdavimo trečiųjų šalių piliečiams, kurie yra prekybos žmonėmis aukos arba kurie dalyvavo vykdant pagalbos nelegaliai imigracijai veiksmus, bendradarbiaujantiems su kompetentingomis institucijomis [9], - atsižvelgdamas į Komisijos ataskaitą Tarybai ir Europos Parlamentui, parengtą pagal 2002 m. liepos 19 d. Tarybos pamatinio sprendimo dėl kovos su prekyba žmonėmis 10 straipsnį (COM(2006)0187), - atsižvelgdamas į ES planą dėl pažangiosios patirties, standartų ir procedūrų siekiant užkirsti kelią prekybai žmonėmis ir kovoti su ja [10], - atsižvelgdamas į 2005 m. spalio 18 d. Komisijos komunikatą "Kova su prekyba žmonėmis - integruota strategija ir pasiūlymai dėl veiksmų plano" (COM(2005)0514), - atsižvelgdamas į savo 2006 m. sausio 17 d. rezoliuciją dėl strategijų, siekiančių užkirsti kelią prekybai vaikais ir moterimis, kuriems kyla seksualinio išnaudojimo pavojus [11], - atsižvelgdamas į 2000 m. gegužės 19 d. rezoliuciją dėl Komisijos komunikato Tarybai ir Europos Parlamentui dėl tolesnių priemonių kovojant su prekyba moterimis [12], - atsižvelgdamas į Komisijos 2003 m. sudarytos ekspertų darbo grupės prekybos žmonėmis klausimais 2004 m. gruodžio 22 d. ataskaitą ir rekomendacijas, - atsižvelgdamas į Bendrijos veiksmų programą Daphne siekiant užkirsti kelią žiauriam elgesiui su vaikais, jaunuoliais ir moterimis [13], - atsižvelgdamas į Europolo pranešimus dėl prekybos žmonėmis, ypač į 2005 m. organizuoto nusikalstamumo ES ataskaitą [14], - atsižvelgdamas į UNICEF 2003 m. gaires dėl vaikų, nukentėjusių nuo prekybos žmonėmis, apsaugos ir 2006 m. orientacines gaires dėl Europos vaikų, nukentėjusių nuo prekybos žmonėmis, apsaugos, - atsižvelgdamas į Darbo tvarkos taisyklių 114 straipsnio 3 dalį ir į 94 dalį, - atsižvelgdamas į Piliečių laisvių, teisingumo ir vidaus reikalų komiteto, Užsienio reikalų komiteto, Užimtumo ir socialinių reikalų komiteto, Moterų teisių ir lyčių lygybės komiteto nuomones (A6-0368/2006), A. kadangi prekyba žmonėmis yra šių dienų vergovės forma, sunkus nusikaltimas, rimtas pagrindinių žmogaus teisių pažeidimas, kai žmonės patenka į priklausomą padėtį dėl grasinimų, prievartos ir pažeminimų, B. atsižvelgiant į tai, kad prekyba žmonėmis yra pasaulinio masto problema, pasitaikanti ir šalies viduje, ir už jos ribų, nesvarbu, ar tai kilmės, tranzito, ar paskirties šalis, ir priskiriama vienai iš pelningiausių tarptautinio organizuoto nusikalstamumo formų, C. kadangi, pasak Europos Tarybos, prekyba žmonėmis yra trečias pagal dydį organizuotų nusikaltėlių pajamų šaltinis [15], D. kadangi iki šiol taikytos prekybos žmonėmis mažinimo priemonės nesumažino aukų skaičiaus; kadangi, priešingai, prekyba žmonėmis yra sparčiausiai auganti nusikalstama veikla [16], palyginti su kitomis organizuoto nusikalstamumo formomis ES, E. kadangi dėl to būtina patvirtinti aiškius ir konkrečius tikslus, pvz., per ateinančius dešimt metų per pusę sumažinti prekybos žmonėmis aukų skaičių, nors pagrindinis uždavinys būtų nedelsiant visiškai panaikinti tokios rūšies nusikalstamumą, F. kadangi penkios valstybės narės iki šiol neratifikavo Jungtinių Tautų tarptautinės konvencijos prieš tarptautinį organizuotą nusikalstamumą, penkios valstybės narės neratifikavo jos papildomo Protokolo dėl prekybos žmonėmis, ypač moterimis ir vaikais, prevencijos, sustabdymo bei baudimo už vertimąsi ja, dešimt valstybių narių neratifikavo JT Vaiko teisių konvencijos Neprivalomo protokolo dėl prekybos vaikais, vaikų prostitucijos ir vaikų pornografijos ir tik viena valstybė narė ratifikavo Europos Tarybos konvenciją dėl veiksmų prieš prekybą žmonėmis, G. kadangi prekyba žmonėmis susijusi ne vien tik su seksualiniu išnaudojimu, bet ir su prievartiniu darbu, nelegalaus įvaikinimo atvejais, prievartine tarnyste, vergove, prekyba organais, t. y. kovojant su prekyba žmonėmis būtina panaikinti ne tik prievartinę prostituciją, bet atsižvelgti į visas priespaudos ir išnaudojimo formas, H. kadangi prekyba žmonėmis nebūtinai yra susijusi su lytimi, nes vyrai ir ypač berniukai taip pat tampa seksualinio išnaudojimo ir prievartinio darbo aukomis, tačiau didžioji jos aukų dalis yra moterys ir merginos, I. kadangi moterys ir vaikai yra ypač pažeidžiami, todėl esama didesnės rizikos, kad jie taps prekybos žmonėmis aukomis, J. atsižvelgiant į tai, kad prekybos žmonėmis aukos, dauguma iš jų nepilnametės, neapsaugotos nuo fizinio bei psichologinio smurto ir prievartos, pažeidžiamas jų orumas, neapsaugotos nuo vergovės, kankinimų bei kitokio nehumaniško ir žeminamo elgesio, pažeidžiamas asmens saugumas, judėjimo laisvė bei darbo teisės, ir dažnai aptinkama, kad jos priverstinai, nepageidaudamos priklauso nuo prekiautojų, K. kadangi nepaisant to, kad pagal JT vaiko teisės konvenciją kiekvienas vaikas turi būti registruojamas iš karto po gimimo, UNICEF [17] duomenimis daugiau kaip pusė visų naujagimių besivystančiose šalyse, išskyrus Kiniją, neregistruojama (per 50 mln. vaikų); kadangi šie "nematomi vaikai" kartu su milijonais našlaičių ir gatvės vaikų yra pažeidžiamiausi, labai lengvai tampa prekiautojų žmonėmis aukomis nelegalaus įvaikinimo arba prekybos žmonių organais tikslais; kadangi konfliktai, stichinės nelaimės ir situacijos po konfliktų ar stichinių nelaimių taip pat kelia didžiulį vaikų išnaudojimo pavojų prekybos žmonėmis tikslais, L. kadangi nelegalios migracijos priežastys skiriasi nuo prekybos žmonėmis priežasčių ir todėl šios problemos turėtų būti sprendžiamos atskirai, M. kadangi JAV valstybės departamento 2005 m. pranešime apie nelegalią prekybą žmonėmis nurodoma, kad kasmet nelegaliai parduodama nuo 600 tūkstančių iki 800 tūkstančių žmonių, iš kurių maždaug 80 proc. sudaro moterys ir mergaitės, N. kadangi daugelis parduotų moterų ir mergaičių patiria įvairaus pobūdžio išnaudojimą, visų pirma, seksualinį išnaudojimą, kuris yra pagrindinis prekybos žmonėmis tikslas, verčiamos dirbti prievarta ir susiduria su prekyba žmonių organais, O. kadangi 2005 m. TDO pranešime [18] apskaičiuota, jog 80 proc. prekybos žmonėmis aukų yra moterys ir mergaitės; kadangi pranešime taip pat įvertinta, jog nuo 40 proc. iki 50 proc. visų aukų yra vaikai; kadangi, remiantis pranešimu, 56 proc. priverstinio darbo aukų yra moterys ir mergaitės; kadangi 98 proc. sekso paslaugoms parduotų žmonių yra moterys ir mergaitės, P. kadangi sekso pramonė remiasi paklausos ir pasiūlos principu; kadangi Tarptautinės migracijos organizacijos 2003 m. pranešime pripažįstama, kad "didėjanti vartotojų paklausa yra aiškus veiksnys, prisidedantis prie prievartinio darbo sekso pramonėje", Q. kadangi JT specialiojo pranešėjo pranešime dėl prekybos žmonėmis aukų, ypač moterų ir vaikų, žmogaus teisių aspektų "Moterų žmogaus teisų integracija ir lyčių perspektyva" pažymima, kad, nors įvairių formų prekyba žmonėmis pažeidžia moterų ir vaikų žmogaus teises, prekyba sekso paslaugoms yra ypatinga prekybos žmonėmis forma, pažeidžianti moterų ir vaikų žmogaus teises, R. kadangi patekimas į ES rinka labai komplikuotas, griežtai ribojamas ir netgi pernelyg reglamentuojamas, o darbo jėgos paklausa, kuri lemia nelegalią imigraciją, kontrabandą ir prekybą žmonėmis, akivaizdi, S. kadangi paslaugų teikimo klausimo sprendimas yra svarbus politinis prioritetas; kadangi pagal visuomenės nuomonę dažnai plačiai toleruojamas išnaudojimas darbe, T. kadangi paklusnių, darbdaviui pigių ir be dokumentų į ES atvykstančių darbuotojų paklausa prisideda prie nelegalios prekybos žmonėmis; kadangi dėl tokios darbo jėgos gali mažėti išlaidos, bet tai būtų daroma žmonių orumo sąskaita ir pakenktų darbo standartams, saugos ir sveikatos priemonėms ir galimybei gauti teisingą atlyginimą, mažintų vietos ir (arba) valstybės pajamas dėl nemokamų mokesčių ir socialinių įmokų, U. kadangi dideliems pelnams iš prekybos žmonėmis dažnai taikomos pinigų plovimo operacijos, suteikiančios nusikaltėliams galimybę imtis kitos nusikalstamos veiklos, įskaitant kyšininkavimą ir sukčiavimą, taip pat ekonominę, socialinę, o kartais net ir politinę valdžią, V. kadangi paslaugų, kurias teikia prekybos žmonėmis aukos, paklausa, pvz., vyrų, kurie pageidauja pirkti moteris ir vaikus seksualiniais tikslais, skatinama paklausa, kartu su skurdu, socialine atskirtimi ir realių padorių darbo alternatyvų trūkumu yra pagrindinė prekybos žmonėmis varomoji jėga, todėl be stiprios politinės valios ir bendrų prieš ją nukreiptų pastangų bus beveik neįmanoma sustabdyti arba net sumažinti šią paklausą [19], W. pripažįsta, kad dėl tvarios ekonominės ir socialinės perspektyvos nebuvimo, didelio nedarbo lygio, tam tikrose kilmės šalyse vis labiau plintančio skurdo baimės, ekonominio bei socialinio Europos išsivystymo lygio susidaro tokia padėtis, kai nusikalstamos organizacijos gali lengvai gauti pelną iš prekybos žmonėmis, X. kadangi teisėsaugos veiklos stiprinimas nusikaltėlių prekiautojų žmonėmis arba tarpininkų atžvilgiu yra esminis kovos su prekyba žmonėmis aspektas; kadangi teisėsauga taip pat turėtų numatyti galimybę konfiskuoti nusikalstamu būdu gautas pajamas; kadangi būtina griežtinti darbo kontrolę, įskaitant bausmes už išnaudojimą darbe ir nelegalų darbą; kadangi nacionalinių darbo inspekcijų tinklo sukūrimas ir bausmių už išnaudojimą darbe suderinimas galėtų padėti sumažinti šių nusikaltimų skaičių; kadangi siekiant užtikrinti veiksmingą prekybos žmonėmis atvejų tyrimą ir baudžiamąjį persekiojimą būtų naudinga įsteigti specialiai parengtus ir išmokytus nacionalinės policijos ir prokuratūros skyrius, Y. kadangi kovojant su prekyba žmonėmis itin svarbu greitai nustatyti aukų tapatybę, 1. Tarybai teikia šias rekomendacijas: Teisinė sistema ir teisėsauga a) su prekyba žmonėmis turi būti kovojama įgyvendinant sanglaudos politiką (migracijos, lyčių, užimtumo, socialinė, vystymosi, užsienio reikalų, kaimynystės ir vizų išdavimo politika) ir nuosekliai vykdant kriminalizaciją, taip pat turi būti siekiama ES teisės aktuose nustatytų standartų, atitinkančių Pamatinį sprendimą 2002/629/TVR; b) ragina Europos bendriją kuo skubiau pasirašyti ir ratifikuoti Europos Tarybos konvenciją dėl veiksmų prieš prekybą žmonėmis; primygtinai ragina Komisiją nedelsiant pradėti vidaus procedūrą, reikalingą tam, kad Europos bendrija galėtų pasirašyti ir ratifikuoti minėtąją konvenciją; taip pat prašo Tarybos priimti sprendimą dėl konvencijos pasirašymo ir ratifikavimo; c) Komisija ir valstybės narės turėtų priimti strategiją dėl veiksmų plano įgyvendinimo; d) Taryba ir valstybės narės, įgyvendindamos veiksmų planą, turėtų stiprinti strategiją, pagrįstą žmogaus teisėmis, lyčių lygybe, ir kuri pagrindinį dėmesį skirtų aukoms; e) mano, kad kalbant apie prekybą žmonėmis turi būti laikomasi ne tik žmogaus teisių požiūrio, bet ir nediskriminacinio požiūrio, todėl svarbios nuorodos į lygybės ir nediskriminacijos principus; f) valstybės narės, kurios dar neratifikavo atitinkamų dokumentų, turėtų ratifikuoti ir įgyvendinti visas susijusias tarptautines konvencijas, įskaitant JT konvenciją prieš tarptautinį organizuotą nusikalstamumą, ją papildantį Protokolą dėl prekybos žmonėmis, ypač moterimis ir vaikais, prevencijos, sustabdymo bei baudimo už vertimąsi ja; Protokolą dėl neteisėto migrantų įvežimo sausuma, jūra ir oru, neprivalomą Protokolą prie JT konvencijos dėl vaiko teisių dėl vaikų pardavimo, vaikų prostitucijos ir vaikų pornografijos, JT konvenciją dėl visų darbuotojų migrantų ir jų šeimų ir Europos Tarybos konvenciją dėl veiksmų prieš prekybą žmonėmis; TDO konvencijas ir pagrindinius darbo standartus, visų pirma standartus Nr. 29 dėl prievartinio darbo, Nr. 182 dėl blogiausių vaikų darbo formų, taip pat susijusius su asociacijų laisve, darbo kontrole ir įdarbinimo agentūromis; g) valstybės narės turėtų kuo greičiau įgyvendinti Pamatinį sprendimą 2002/629/TVR ir Direktyvą 2004/81/EB ir užtikrinti, kad prekybos žmonėmis aukoms būtų galima išduoti trumpalaikį leidimą gyventi, neatsižvelgiant į tai, ar jos vykstant tyrimui arba kaip liudytojai baudžiamajame procese bendradarbiauja su kompetentingomis institucijomis, ar ne; įskaitant leidimą, išduodamą aukoms ne mažiau kaip trisdešimčiai dienų, kad jos turėtų laiko apmąstyti ir atsigauti; taip pat galimybę susipažinti su informacija apie teisines ir administracines procedūras kalba, kurią aukos supranta, ir pasinaudoti nemokama teisine pagalba; h) valstybės narės turėtų visapusiškai pasinaudoti 2005 m. vasario 24 d. Tarybos pamatiniu sprendimu 2005/212/TVR dėl nusikalstamu būdu įgytų lėšų, nusikaltimo priemonių ir turto konfiskavimo [20], ypač jo 3 straipsniu, kaip viena iš kovos su prekyba žmonėmis priemonių; i) valstybės narės turėtų prisiimti atsakomybę už prekybos žmonėmis aukas ir suteikti joms galimybę gauti pagalbą, t. y. arba grįžti į savo kilmės šalį, jei jos to nori, arba likti Sąjungoje [21]; aukos taip pat turėtų gauti pagalbą ir būti padrąsintos, kad bendradarbiautų tyrimo metu ir liudytų baudžiamojo teismo procese; j) valstybės narės turėtų apsvarstyti informantų, kuriems gali grėsti atsakomieji veiksmai, skatinimo, paramos ir apsaugos priemones; k) valstybės narės turėtų priimti priemones, kurios užtikrintų, kad prekybos žmonėmis aukas, ypač vaikus, nustatytų išmokytas personalas, kvalifikuotas prekybos žmonėmis prevencijos srityje, nuosekliai atskiriant kontrabandą ir prekybą žmonėmis; vyriausybinės institucijos turėtų parengti gaires, kad būtų užtikrinta, jog apklausiant neturinčius dokumentų migrantus būtų užduodami atitinkami klausimai siekiant atpažinti prekybos žmonėmis aukas; l) valstybės narės turėtų sumažinti prekybos žmonių organais Europoje riziką, taip pat sumažinti paklausą, veiksmingiau skatinti organų donorystę, išlaikyti griežtus įstatymus, susijusius su gyvais donorais, kurie nėra šeimos nariai, užtikrinti nacionalinių registrų ir laukiančiųjų sąrašų skaidrumą bei numatyti teisinę atsakomybę už pažeidimus; m) valstybės narės turėtų pagerinti esamos padėties tyrimą ir taikyti vienodus metodus galiojančiuose protokoluose ir ES teisės aktuose dėl duomenų apsaugos nustatyta tvarka rinkdamos lyginamuosius duomenis, ypač susijusius su prekybos keliais ir aukų profiliu; n) valstybės narės turėtų nuosekliai įgyvendinti Pamatinio sprendimo 2002/629/TVR 4 straipsnį, kad būtų užtikrinta, jog juridiniai asmenys prisiimtų atsakomybę už jų naudai bet kokio asmens, veikusio atskirai arba kaip dalis juridinio asmens organo, užimančio vadovaujančiąją padėtį juridinio asmens, susijusio su prekyba žmonėmis arba besinaudojančio prekybos žmonėmis aukų paslaugomis, struktūroje, įvykdytus nusikaltimus; o) valstybės narės turėtų priimti priemones, užtikrinančias, kad asmenų grobimas ir vežimas, įskaitant jų apgyvendinimą ir laikymą bei kontrolės jų atžvilgiu perdavimą įstatyme būtų apibrėžtas kaip nusikaltimas, už kurį taikoma laisvės atėmimo bausmė; p) mano, kad pažangi įmonių patirtis, kai reikalaujama, kad subrangovai laikytųsi savo sutartinių ir teisinių įsipareigojimų (tiekimo grandinės atitiktis), yra labai svarbi mažinant paklausą ir kad įmonių, taip pat ir kitų socialinių veikėjų vaidmuo yra nepaprastai svarbus siekiant užtikrinti, kad būtų taikomos visos galiojančios darbo ir socialinės teisės nuostatos, ypač kad darbuotojai gautų jiems teisėtai priklausantį atlygį; džiaugiasi Atėnų deklaracija, kurios tikslas - užtikrinti, kad įmonės netoleruotų priverstinio darbo; q) laikosi nuomonės, kad ypač griežtai turi būti baudžiamos tos įmonės, kuriose buvo įdarbinta pigi darbo jėga, gauta iš prekybos žmonėmis, ypač jei atitinkamos įmonės veikė sąmoningai naudodamos apgaulę; r) valstybės narės turėtų imtis būtinų priemonių, kurios užtikrintų, kad finansinės sankcijos, skiriamos pagal baudžiamąją teisę, arba administracinės sankcijos juridiniams asmenims, pripažintiems kaltais dėl šių nusikaltimų, apimtų pajamų, gautų iš prekybos žmonėmis, konfiskavimą arba areštą, siekiant visų pirma garantuoti, kad būtų kompensuota ir atlyginta aukų patirta finansinė, fizinė ir psichologinė žala; s) valstybės narės turėtų įdiegti mechanizmus, kurie pateiktų teisėtvarkai palaikyti skirtus kompleksinius tarptautinės prekybos moterimis ir vaikais seksualinio išnaudojimo tikslais problemos sprendimus, taip pat prevencijos, sąmoningumo didinimo, švietimo ir mokymo, pagalbos aukoms ir jų apsaugos priemones ir išteklių, reikalingų atitinkamoms priemonėms vykdyti, įvertinimą; t) mano, kad su darbo teise susijusios priežiūros ir įgyvendinimo priemonės turėtų būti sustiprintos visose valstybėse narėse; taip pat mano, kad valstybės narės turėtų užtikrinti būtiną teisinį pagrindą ir atitinkamų priemonių, mokymo paslaugų ir tinkamų techninių išteklių savo teisiniams įsipareigojimams vykdyti, suteikdamos kontroliuojančių institucijų pareigūnams atsakomybę ir informuodamos bei mokydamos juos, kaip pagal išnaudojimą darbo vietoje atpažinti, ar tai prekybos žmonėmis aukos; mano, kad darbo inspektorių tinklas turėtų būti naudingas keičiantis pažangiąja patirtimi; šioje srityje valstybės narės turėtų stiprinti bendradarbiavimą ir koordinavimą ES lygmeniu; u) valstybės narės turėtų geriau kontroliuoti darbo agentūrų ir sezoninio darbo agentūrų veiklą; Taryba turėtų apsvarstyti nacionalinių darbo inspekcijų sujungimą į vieną tinklą; v) valstybės narės turėtų remti darbo paieškos paslaugas ir prižiūrėti privačias įdarbinimo agentūras, kurios dažnai veikia prisidengdamos kaip pažinčių tarnybos arba turistinės agentūros, nes taip gali būti vykdoma nelegalaus įdarbinimo veikla ir, kaip pasekmė, prekyba žmonėmis; w) Valstybės narės turėtų užtikrinti, kad jų konsulatų personalas keičiasi patirtimi ir įgyja kompetentingą parengimą atpažinti prašymus gauti vizas, kurie galėtų būti susiję su prekyba žmonėmis; Taryba ir Komisija kiek įmanoma greičiau turėtų baigti kurti bendrą Vizų informacijos sistemą; x) Taryba ir Komisija turėtų sudaryti ES gaires kovai su prekyba žmonėmis kaip papildomą dokumentą dėl nuoseklios ES žmogaus ir vaiko teisių politikos vykdymo; Prevencija ir paklausos mažinimas y) prekybos žmonėmis aptarimas turėtų būti mokyklinio švietimo dalis atkreipiant dėmesį į socialinės ir lyčių nelygybės panaikinimą; informacijos sklaida atkreipiant visuomenės dėmesį į prekybą žmonėmis kaip į nepriimtiną nusikaltimą turėtų būti pripažintais pagrindiniais kovos su prekyba žmonėmis elementais; valstybės narės turėtų remti tai, kad visose klasėse būtų mokoma gyvenimo įgūdžių, vertinant tai kaip prekybos vaikais prevencijos metodą; z) Komisija ne vėliau kaip 2007 m. turėtų pradėti tirti tiek priežastinį ryšį tarp skirtingų valstybių narių teisės aktų dėl prostitucijos ir prekybos žmonėmis seksualinio išnaudojimo tikslais aukų skaičiaus, tiek ir įvairių valstybių narių teisės aktų ir politikos dėl migracijos bei prekybos žmonėmis priežastinį ryšį, kaip 2006 m. kovo 8 d. numatė Komisijos narys F. Frattini; šis tyrimas turėtų taip pat apimti galimo sekso turizmo išstūmimo į kitas šalis kaip draudimo modelio taikymo rezultato, įvertinimą ir išnagrinėti, kokį poveikį skirtingi prostituciją reglamentuojantys teisės aktai turi prekybai žmonėmis seksualinio išnaudojimo tikslais ir vaikų skaičiui sekso industrijoje; norint užtikrinti mokslinį tyrimo patikimumą, jis turi būti pagrįstas palyginamai skaičiais; tuo tikslu reikėtų kuo greičiau parengti ir taikyti standartinį duomenų rinkimo metodą; vėliau šio tyrimo rezultatai turėtų būti panaudojami įgyvendinant kovos su prekyba žmonėmis seksualinio išnaudojimo tikslais pažangiąją patirtį; aa) Komisija, Taryba ir valstybės narės turėtų remti vyriausybės ir pilietinės visuomenės iniciatyvas, skirtas kovai su prekyba žmonėmis, ypač praktines informavimo ir sąmoningumo didinimo kampanijas; ab) Komisija turėtų įvertinti ir skleisti geriausios patirties, kaip sumažinti paslaugų, kurias teikia seksualiniu, darbo ar kitu požiūriu išnaudojami žmonės, paklausą Europos Sąjungos valstybėse narėse, pavyzdžius; ac) valstybės narės turėtų įgyvendinti paklausos mažinimo priemones ir kitų priežasčių, pvz., atskirties nuo visuomenės ir lygių užimtumo galimybių bei tinkamų darbo vietų nebuvimo, šalinimo priemones, remdamosi geriausios patirties pavyzdžiais, ir paraginti verslo sektorių, ypač turizmo sektorių ir interneto paslaugų teikėjus, parengti ir laikytis elgsenos kodeksų siekiant užkirsti kelią prekybai žmonėmis; ad) Komisija kovo 25-ąją nuo 2007 m. turėtų paskelbti "kovos su prekyba žmonėmis" diena, siekiant pažymėti prekybos vergais panaikinimą daugelyje pasaulio šalių; ae) reikėtų imtis priemonių, kad būtų patobulinta saugią migraciją reglamentuojanti teisinė sistema ir kad būtų užtikrinta prieiga prie informacijos apie saugios migracijos galimybes ir garantuojamas procedūrų skaidrumas, nes tai yra geriausias būdas sumažinti prekybą žmonėmis; af) Komisija ir valstybės narės, vykdydamos savo vidaus bei kaimynystės, vystymosi ir pagalbos teikimo politiką, turėtų apsvarstyti kovos su pagrindinėmis prekybos žmonėmis priežastimis jų kilmės šalyse priemones, įskaitant priemones, stiprinančias nacionalines vaikų apsaugos sistemas, kurias taikant žmonės būtų skatinami registruoti vaikus siekiant sumažinti jų pažeidžiamumą atsižvelgiant į nelegalaus įvaikinimo atvejus, priverstines santuokas, prekybą žmogaus organais bei prekybą vaikais bet kokiais tikslais, įskaitant seksualinį išnaudojimą; ag) Komisija ir valstybės narės turėtų atkreipti ypatingą dėmesį į neleistiną naujų ryšių ir informacijos technologijų naudojimą prekybai moterimis ir vaikais ir turėtų skatinti atsižvelgti į visas teisines ir technologines iniciatyvas, būtinas sprendžiant šią problemą; ah) Komisija turėtų priimti pasiūlymą dėl ES institucijų ir organų pareigūnų elgesio kodekso, ypač dėl ES misijų trečiosiose šalyse, panašaus į JT paskelbtą Elgesio kodeksą; kodekse turėtų būti aiškiai išreikštas nepritarimas seksualinių paslaugų pirkimui, kitoms seksualinio išnaudojimo formoms ir su lytimi susijusiam smurtui ir numatytos būtinos sankcijos už netinkamą elgesį; prieš išsiunčiami į misiją pareigūnai turi būti detaliai informuojami apie Elgesio kodekso turinį; ai) Taryba ir Komisija politinio dialogo su trečiosiomis šalimis, ypač tomis, iš kurių atvyksta dauguma prekybos žmonėmis aukų [22], metu turėtų nuolat kelti šį klausimą, atkreipdamos dėmesį į sąlygą dėl pagrindinių žmogaus teisių, įtrauktą į ES sutartis su tomis šalimis; aj) Komisija ir valstybės narės turėtų prekybos žmonėmis problemą spręsti Europos Sąjungos ir atskirų valstybių narių lygmenimis, remti tyrimus siekiant geriau suprasti šį reiškinį ir informuoti apie veiksmingų politinių priemonių plėtotę ir įgyvendinimą; ak) Taryba bei Komisija, dalyvaudamos ES ir trečiųjų šalių žmogaus teisių dialoge, turėtų tęsti pareiškimų dėl prekybos surinktais žmogaus organais nagrinėjimą; Aukų apsauga al) Komisija ir valstybės narės turėtų sukurti visoje Europoje tą patį numerį turinčią daugiakalbę pagalbos telefono liniją siekiant suteikti pirmąją pagalbą aukoms; am) valstybės narės turi imtis priemonių prieš prekybą žmonėmis, išlaikydamos pagarbą prostitutėms ir vengdamos jas diskriminuoti arba marginalizuoti ar niekinti, nes jos taptų pažeidžiamesnės nelegalios prekybos žmonėmis ir kitų smurto ir išnaudojimo formų aspektu; an) Taryba turėtų paremti Europos tinklalapio, kuriame, glaudžiai bendradarbiaujant su nacionaliniais koordinatoriais, būtų skelbiami dingusių asmenų duomenys ir nuotraukos, sukūrimą; ao) reikėtų sukurti priemones, kuriomis būtų užtikrinama ne tik seksualinio išnaudojimo aukų apsauga, bet ir darbo ar kitokiu požiūriu išnaudojamų aukų apsauga; ap) Komisija ir valstybės narės turėtų sukurti ir įgyvendinti aiškius Europos pagalbos aukoms (nesvarbu, ar jos gali ir ar nori liudyti) ir jų apsaugos standartus ir gaires, taip pat specialius vaikų teisių apsaugos standartus ir aukų konsultavimo sistemą, užtikrinant, kad aukų tapatybės nustatymas būtų sudėtinė pagalbos ir paramos teikimo dalis; aq) valstybės narės turėtų užtikrinti aukoms galimybę gauti trumpalaikę ir (arba) ilgalaikę pagalbą; ši pagalba turėtų apimti: pirminio prieglobsčio suteikimą, įskaitant galimybę vėliau turėti būstą, medicinos ir advokatų konsultavimo paslaugas, informavimą apie aukų teises, aukų raginimą liudyti, kalbos ir profesinį mokymą, įvadinius kultūros kursus, finansinę paramą ir pagalbą ieškant darbo, įskaitant galimybę turėti specialius teisėtus vaikų globėjus; ar) parama prekybos žmonėmis aukoms turėtų būti pritaikyta prie jų individualių poreikių, nes prekybos žmonėmis aukos nesudaro vienalytės grupės; turint tai mintyje ypač svarbu atsižvelgti į lyčių lygybę, vaikų, vietinių žmonių ir mažumų teises, nes dauguma prekybos žmonėmis aukų arba galimų aukų yra moterys, vaikai ir asmenys, priklausantys etninėms grupėms arba mažumoms, kurios gali būti diskriminuojamos jų kilmės vietose; as) valstybės narės turėtų aukoms suteikti galimybes dalyvauti švietimo ir mokymo programose, užtikrinti prieigą prie darbo rinkos ir apsaugoti jų teises civilinių, baudžiamųjų ir administracinių procesų metu, taip pat suteikti galimybes pasinaudoti teisinės gynybos priemonėmis; at) prekybos žmonėmis aukos neturėtų būti nedelsiant išsiunčiamos į savo kilmės šalį, jei esama pagrindo manyti, kad jos ten bus niekinamos ir diskriminuojamos, joms gresia represinės priemonės arba jos vėl gali būti parduotos; pabrėžia saugaus aukų sugrąžinimo, pakartotinio integravimo ir socialinės įtraukties programų, kuriose būtų atsižvelgta į aukų teises į saugumą ir privatumą, svarbą, įskaitant valstybės, kurioje aukos buvo atskleistos, atsakomybę atlikti individualų rizikos įvertinimą, susijusį su aukų padėtimi grąžinimo metu, prieš jį ir po jo; au) valstybės narės savo teisės aktuose ir administravimo organų veikloje turėtų laikytis JT nustatyto vaiko apibrėžimo [23], t. y. vaiku laikomas bet koks jaunesnis kaip 18 metų žmogus; todėl ilgalaikius sprendimus dėl prekybos vaikais turėtų priimti arba institucija, pagal įstatymą atsakinga už vaikų gerovę, arba teismo institucija, kurios svarbiausia pareiga yra užtikrinti geriausius vaiko interesus viso sprendimo priėmimo proceso metu; viešosios arba privačios socialinės rūpybos institucijos, teismai, administracinės valdžios įstaigos arba teisėkūros institucijos, imdamosi bet kokių su vaikais susijusių veiksmų, visų pirma turėtų siekti užtikrinti vaikų gerovę; valstybės narės užtikrina, kad vaikai, sugebantys pareikšti savo nuomonę, galėtų laisvai šią nuomonę išreikšti sprendžiant visus su jais susijusius klausimus ir kad į šią nuomonę būtų tinkamai atsižvelgiama, įvertinant vaiko amžių ir brandą; av) valstybės narės turėtų užtikrinti, kad vaikai, nukentėję nuo prekybos žmonėmis, būtų apsaugoti nuo baudžiamojo persekiojimo arba sankcijų už padarytus teisės pažeidimus, susijusius su jų, kaip prekybos žmonėmis aukų, padėtimi; nukentėjusių vaikų laisvė paprastai neturėtų būti apribojama, netgi atsižvelgiant į tai, kad vaikai nelydimi ar atskirti nuo tėvų, arba atsižvelgiant į jų, kaip migrantų, padėtį, teisinį statusą šalyje arba tokio statuso nebuvimą; aw) valstybės narės turėtų pasirūpinti, kad būtų užtikrinta vaikų, nukentėjusių nuo prekybos žmonėmis, ir vaikų, galinčių paliudyti faktus apie prekybą žmonėmis, žmogaus teisių apsauga, kad jie būtų specialiai saugomi, gautų paramą ir pagalbą siekiant išvengti papildomų sunkumų jiems dalyvaujant baudžiamajame teismo procese ir siekiant, kad visais etapais būtų itin atsižvelgiama į jų žmogaus teises, rūpinamasi jų gerove ir saugomas jų orumas; valstybės narės turėtų taip pat apsaugoti vaikus nuo parodymų davimo viešame teismo posėdyje padarinių ( 2001 m. kovo 15 d. Tarybos pamatinio sprendimo 2001/220/TVR dėl nukentėjusiųjų padėties baudžiamosiose bylose [24] 8 straipsnio 4 dalis); ax) kilmės ir paskirties šalyse turėtų būti įgyvendintos specialios vaikų apsaugos priemonės ir vaikų apsaugos politika, vadovaujantis pirmiau minėtomis UNICEF gairėmis ir orientacinėmis gairėmis, įskaitant aktyvesnį socialinį darbą gatvėse, pagalbą šeimoms, vaikų apsaugos sistemos sukūrimą, išsamesnę informaciją apie nesaugios migracijos pavojus ir pagalbą grįžtantiems į savo šalį vaikams atsižvelgiant į jų nuomonę ir gerovę; ay) valstybės narės turėtų visapusiškai taikyti Hagos konvenciją dėl vaikų apsaugos ir bendradarbiavimo tarptautinio įvaikinimo srityje, kad būtų išvengta nelegalaus įvaikinimo; az) valstybės narės turėtų stiprinti viešojo ir privataus sektoriaus partnerystę aukų apsaugos srityje, įskaitant esminį jų veiklos finansavimą; Veiksmų koordinavimas nacionaliniu ir ES lygmeniu ba) valstybės narės turėtų sukurti ir plėtoti nacionalines kovos su prekyba žmonėmis koordinavimo struktūras ir siekti integruoti šias struktūras į tarptautinį tinklą; bb) pabrėžia būtinybę ES institucijoms ir valstybėms narėms skatinti su lyčių ypatumais susijusias prevencijos strategijas kaip pagrindinį būdą kovoti su prekyba moterimis ir mergaitėmis, taikyti lyčių lygybės principus ir panaikinti bet kokių išnaudojimo formų, įskaitant išnaudojimą sekso paslaugoms ir namų ruošos darbams, paklausą; bc) Komisija turėtų skatinti ir remti nacionalinių planų kovai su prekyba žmonėmis kūrimą ir įgyvendinimą; bd) valstybės narės turėtų užtikrinti finansinę paramą specialiems padaliniams, tiriantiems prekybos žmonėmis bylas; be) pirmoje vietoje yra koordinavimas ir bendradarbiavimas tarp prekybos žmonėmis šaltinio, tranzito ir paskirties šalių; Taryba, Komisija ir valstybės narės, norėdamos prisidėti prie Jungtinių Tautų, Europos Tarybos, ESBO, Tarptautinės migracijos organizacijos, Pekino persvarstymo proceso, Pietų Europos stabilumo pakto irG8 darbo, turėtų koordinuoti kovos su prekyba strategijas; bf) Taryba, Komisija ir valstybės narės turėtų ir toliau skatinti regionines iniciatyvas, kurios papildo ir įkvepia bendradarbiavimą ES mastu, pvz., Šiaurės ir Baltijos šalių darbo grupė (angl. Nordic Baltic Task Force) kovai su prekyba žmonėmis, Pietryčių Europos bendradarbiavimo iniciatyva, visos Europos Budapešto procesas, "5+5 dialogas" tarp Viduržemio jūros vakarinių šalių, Viduržemio jūros tranzito ir migracijos dialogas ir regioniniai veiksmų planai Afrikoje bei Viduriniuose Rytuose ir Vakarų Afrikos valstybių regiono ekonominė bendrija; bg) pripažintas poreikis parengti specialų pranešimą dėl prekybos žmogaus organais ir audiniais, Komisija ir Taryba vidaus ir išorės politikos aspektu prekybą žmogaus organais turėtų laikyti bendros kovos su prekyba žmonėmis strategijos dalimi; bh) Komisija ir jos ekspertų grupė turėtų inicijuoti, skatinti ir vertinti naujų prekybos žmonėmis tendencijų tyrimą, prekybos žmonėmis ir pigios darbo jėgos paklausos ryšio, prekybos žmonėmis ir migracijos ryšio tyrimą, taip pat tyrimą siekiant įvertinti vykdomų kovos su prekyba žmonėmis programų veiksmingumą, įskaitant jų poveikį skatinant ir įgyvendinant vaikų teises, ypač atsižvelgiant į veiksmų planą; bi) Komisija ir Taryba turėtų atsižvelgti į tai, kad bendros Vizų informacinės sistemos rengimo proceso metu svarbu anksti nustatyti prekybos žmonėmis aukas ir kartu kovoti su prekyba žmonėmis kiekvienos valstybės narės teritorijoje ir visoje ES; bj) valstybės narės turėtų stiprinti bendradarbiavimą ES viduje kovojant su prekyba žmonėmis, reguliariai naudodamosi ES tarnybų, pavyzdžiui, Europolo, Eurojusto ir Europos operatyvaus bendradarbiavimo prie išorės sienų valdymo agentūros (angl. Frontex) pagalba; bk) Komisija, Taryba ir valstybės narės turėtų stebėti susitarimų su trečiosiomis šalimis sąlygos dėl demokratijos ir žmogaus teisių taikymą, be kita ko nurodydama įstatymus, kurie turi būti pakeisti siekiant patraukti atsakomybėn už prekybą žmonėmis ir kovoti su ja; bl) finansinių veiksmų darbo grupė, ypač Tipologijų darbo grupė, turėtų tęsti savo darbą kovojant su pinigų plovimo būdais, susijusiais su prekyba žmonėmis; bm) turėtų būti įkurtas Europos kovos su prekyba žmonėmis tinklas, susidedantis iš kontaktinių punktų, kuriuos skiria kiekviena valstybė narė ir Komisija, įskaitant vyriausybines ir nevyriausybines organizacijas, ir apimantis prevencijos, pagalbos aukoms, teisėsaugos bei policijos ir teismų bendradarbiavimo sritis; bn) Komisija ir Vokietijos vyriausybė turėtų surinkti ir ištirti informaciją, gautą dėl priverstinės prostitucijos ir kitų išnaudojimo, susijusio su prekyba žmonėmis, formų 2006 m. Pasaulio futbolo čempionato metu ir pasidalyti šia patirtimi, siekiant parengti pažangiosios patirties modelius renginiams ateityje; bo) Komisija turėtų spręsti prekybos vaikais sporto srityje problemą vadovaudamasi Tarybos pamatiniu sprendimu 2002/629/TVR ir ypatingą dėmesį skirti atvejams, kai sporto klubai, siekdami apeiti taisykles dėl vietoje treniruojamų žaidėjų, gali nuspręsti sudaryti sutartis su labai jaunais vaikais; bp) ragina valstybes nares konsultuotis ir glaudžiai bendradarbiauti su šioje srityje veikiančiomis NVO ir asociacijomis kilmės, tranzito arba paskirties šalyse ypač numatant ilgalaikį jų veiklos finansavimą; bq) Taryba ir valstybės narės turėtų skatinti bendradarbiavimą su kilmės šalyse veikiančiomis NVO, kuriuo būtų siekiama kaupti duomenis, vykdyti veiklą, mokyti socialinius darbuotojus ir dirbti su žiniasklaida, kad visuomenė būtų plačiau informuota apie prekybą žmonėmis; 2. paveda Pirmininkui perduoti šią rekomendaciją Tarybai ir susipažinti Komisijai ir valstybių narių bei į stojančių šalių vyriausybėms. [1] OL C 320 E, 2005 12 15, p 247. [2] http://www.un.org/Overview/rights.html. [3] JAV valstybės departamentas (2004), http://www.humantrafficking.org/countries/eap/united_states/news/2005_05/tip_factsheet_response.html. [4] OL C 364, 2000 12 18, p. 1. [5] Hagos programa, kurią 2004 m. lapkričio mėn. patvirtino Europos Vadovų Taryba. [6] http://www.cosilium.europa.eu. [7] OL L 203, 2002 8 1, p. 1. [8] OL L 13, 2004 1 20, p. 44. [9] OL L 261, 2004 8 6, p. 19. [10] OL C 311, 2005 12 9, p. 1. [11] Priimti tekstai, P6_TA(2006)0005. [12] OL C 59, 2001 2 23, p. 307. [13] 2000 m. sausio 24 d. Europos Parlamento ir Tarybos sprendimas Nr. 293/2000/EB, priimantis Bendrijos veiksmų programą (Daphne programa) (2000-2003 m.) dėl prevencinių priemonių kovojant su smurtu prieš vaikus, jaunimą ir moteris (OL L 34, 2000 2 9, p. 1) ir 2004 m. balandžio 21 d. Europos Parlamento ir Tarybos sprendimas Nr. 803/2004/EB, patvirtinantis Bendrijos veiksmų programą (2004-2008 m.) dėl prevencinių priemonių ir kovos su smurtu prieš vaikus, jaunimą, moteris ir aukų bei rizikos grupių apsaugos (Daphne II programa) (OL L 143, 2004 4 30, p. 1). [14] http://www.europol.eu.int. [15] Europos Tarybos konvencija dėl prieš prekybą žmonėmis nukreiptų veiksmų. Paaiškinamasis pranešimas, 2005 m. [16] "Prarasti vaikai, prarasta ateitis". ES atsakas dėl prekybos vaikais, 2004 m. [17] Pasaulio vaikų padėtis 2006 m.: atskirti ir nematomi. UNICEF 2005. [18] Tarptautinė darbo organizacija (2005), Pasaulinis aljansas prieš priverstinį darbą, http://www.ilo.org/dyn/declaris/DECLARATIONWEB. GLOBALREPORTSLIST?var_language=EN. [19] Gabal, I. Potírání obchodu s lidmi v ČR a možnosti optimalizace bezpečnostní politiky státu., Policy paper of the MHA of the Czech Republic, 2006, Prague. [20] OL L 68, 2005 3 15, p. 49. [21] Remiantis Piliečių laisvių, teisingumo ir vidaus reikalų komiteto nuomone PE 362 828. [22] Žr. šalių sąrašą paskelbtą 2006 m. birželio 5 d. JAV valstybės departamento pranešime dėl prekybos žmonėmis. [23] 1989 m. JT Vaiko teisių konvencijos 1 straipsnis. [24] OL L 82, 2001 3 22, p. 1. --------------------------------------------------